## Odluka o utvrđivanju uvjeta i načina odobravanja kredita sukladno članku 11. Zakona

### NN 57/1996 (12.7.1996.), Odluka o utvrđivanju uvjeta i načina odobravanja kredita sukladno članku 11. Zakona

# **HRVATSKA BANKA ZA OBNOVU I RAZVITAK**

Na temelju članka 11. stavka 4. Zakona o privatizaciji ("Narodne novine"
br. 21/96 - u daljnjem tekstu: Zakon), Nadzorni odbor Hrvatske banke za
obnovu i razvitak (u daljnjem tekstu: HBOR) na 24. sjednici održanoj 6.
lipnja 1996. godine donio je

## **ODLUKU**

### **O UTVRĐIVANJU UVJETA I NAČINA ODOBRAVANJA KREDITA SUKLADNO ČLANKU 11. ZAKONA**

1. Sredstva prenešena od Hrvatskog fonda za privatizaciju temeljem članka
11. Zakona unose se u temeljni kapital HBOR, te koriste za kreditiranje
namjena utvrđenih istim člankom Zakona.

2. Krediti za namjene iz članka 11. stavka 2., točke a), b) i c) Zakona
odobravat će se uz slijedeće kreditne uvjete:

- rok otplate 5 godina, od čega je poček 1 godina,

- kamatna stopa 8% godišnje,

3. Krediti iz članka 11. stavka 2., točke d) i g) Zakona odobravat će
se (ovisno o namjeni) uz slijedeće kreditne uvjete:

|  |  |  |  |
| --- | --- | --- | --- |
| Namjena | Poček | Period   otplate | Kamatna   stopa |
| - građevinski objekti i oprema u   djelatnosti poljoprivrede i ribarstva | 2 god. | 4 god. | 3-6% god. |
| - nabava osnovnog stada  ili jata | 1 god. | 4 god | 3-6% god. |
| - podizanje dugogodišnjih nasada | 3 god | . 5 god. | 3-6% god. |
| - ostale namjene | 1 god. | 4 god. | 8% god. |

Najviši iznos kredita za namjene iz članka 11. stavak 2. točka d) Zakona
iznosi 92.500.00 kuna.

4. Krediti iz članka 11. stavka 2. točke e) Zakona odobravat će se uz
slijedeće kreditne uvjete:

- rok otplate do 10 godina, od čega je poček do 2 godine,

- kamatna stopa 8% godišnje,

- krediti će se odobravati do 70% proračunske vrijednosti investicije.

5. Krediti iz članka 11. stavka 2. točka f) Zakona odobravat će se uz
sljedeće kreditne uvjete:

- krediti će se odobravati pravnim osobama za rješavanje stambenih potreba
potrebnih stručnih radnika, u skladu s investicijskim programom.

- rok otplate 5 godina, od čega je poček 1 godina,

- kamatna stopa 8% godišnje.

6. Zajednički uvjeti za sve kredite iz ove Odluke su slijedeći:

- krediti će se odobravati za investicije u područjima od posebnog interesa
za Republiku Hrvatsku utvrđenim posebnim propisom,

- krediti se odobravaju u kunama uz valutnu klauzulu vezanu za DEM,
a revalorizacija se vrši u skladu s promjenama srednjeg tečaja NBH,

- jednokratna naknada u visini 0,25% od iznosa kredita naplaćuje se
prije ili istovremeno s prvim korištenjem,

- naknada za rezervirana sredstva u visini 0,25% godišnje i interkalarna
kamata obračunavaju se i naplaćuju tromjesečno unatrag i prilikom prijenosa
kredita u otplatu,

- korisnici kredita dužni su osigurati odgovarajuće instrumente osiguranja
uredne otplate kredita, prema odlukama HBOR.

7. Krediti iz ove odluke odobravaju se korisniku kredita posredstvom
poslovnih banaka s kojima HBOR ima uspostavljenu suradnju na realizaciji
svojih programa.

Na ime naknade za obavljanje ovih poslova poslovne banke mogu korisniku
kredita zaračunati dodatnu kamatu u visini do 1% godišnje.

8. Za odobrenje kredita zainteresirani podnose poslovnoj banci:

- investicijski program,

- važeći ovjereni izvod iz sudskog registra,

- fotokopiju potpisnog kartona,

- Bilancu stanja i Račun dobiti i gubitka za prethodnu godinu (ukoliko
su iste bili dužni izraditi u skladu s važećim propisima)

- BON 1 i BON 2 (ukoliko je poduzeće u funkciji i ostvaruje promet).

Poslovne banke utvrđuju njihovu ekonomsko-financijsku osnovanost i donose
odluku o zaduženju kod HBOR za financiranje.

9. Na temelju dokumenata iz prethodne točke HBOR prosuđuje utemeljenost
odluke poslovne banke, te donosi konačnu odluku.

10. Za osiguranje naplate kredita iznad kunske protuvrijednosti 20.000
DEM koristit će se nadhipoteka na nepokretnoj imovini, čija je procijenjena
vrijednost barem dvostruko veća od iznosa kredita, jamstvo HGA, druge banke
ili slično, a za kredite do kunske protuvrijednosti 20.000 DEM osiguranje
naplate kredita jamčiti mogu fizičke osobe.

11. Krediti poduzećima u pretežitom vlasništvu Hrvatskog fonda za privatizaciju,
koji premašuju iznos od 2,000.000,00 kuna, odobravat će se uz prethodno
pribavljeno mišljenje Ministarstva privatizacije i upravljanja imovinom.

12. Tijekom 1996. godine zaprimat će se i rješavati zahtjevi za odobrenje
kredita prvenstveno za namjene iz članka 11., stavka 2., točke b), c) i
g) Zakona.

13. Ovlašćuje se Uprava HBOR-a za davanje pobližih uputa u svrhu sprovođenja
ove Odluke.

Predsjednik Nadzornog odbora
**Božo Prka,** v. r.

Odluka, NN 57/1996-1173